Ehdotus NEUVOSTON ASETUS kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 tietyistä säännöksistä poikkeamisesta

(komission esittämä)

PERUSTELUT

Koska Euroopan unionin ja Marokon kalastussopimuksen voimassaolo päättyi 30. marraskuuta 1999, Espanja ja Portugali ovat 1. tammikuuta 2000 alkaen myöntäneet kalastajille ja alusten omistajille korvauksia toiminnan tilapäisen lopettamisen vuoksi asetuksen (EY) N:o 2792/1999 [1] mukaisesti. Kyseisille korvauksille myönnetään tukea kalatalouden ohjauksen rahoitusvälineestä (KOR) asianmukaisten rakenteellisten toimenpiteiden yhteydessä.

[1] Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annettu neuvoston asetus (EY) N:o 2792/1999 (EYVL L 337, 30.12.1999, s. 10).

Asianomaisten alusten toimintasuunnan muuttamista koskevia suunnitelmia, jotka komissio on hyväksynyt [2], on ryhdytty toteuttamaan. Tämän vuoksi edellä mainitun säädöksen mukaan korvausten myöntämistä voidaan jatkaa 31. joulukuuta 2000 saakka. Alusten toimintasuunnan muuttaminen on kuitenkin pitkä ja vaikea prosessi, ja Nizzan Eurooppa-neuvosto pyysi komissiota "jatkamaan nykyistä tukijärjestelmää, joka koskee niitä kausia, jolloin tämä laivasto ei voi harjoittaa toimintaansa" [3].

[2] Marokon vesillä pyytävien Espanjan ja Portugalin alusten toimintasuunnan muuttamista koskevista suunnitelmista 30 päivänä lokakuuta 2000 tehdyt komission päätökset C(2000)3059 ja C(2000)3060.

[3] Asiakirja SN 400/00 ("Puheenjohtajan päätelmät"), kohta 59.

Näin ollen komissio ehdottaa tukijärjestelmän jatkamista edelleen 30. kesäkuuta 2001 saakka.

KOR:sta kaikkiin asetuksen (EY) N:o 2792/1999 [4] 16 artiklassa tarkoitettuihin toimenpiteisiin koko ohjelmakautena 2000-2006 myönnettävä rahoitusosuus ei kuitenkaan voi ylittää jäsenvaltiokohtaisia kynnyksiä. Espanjassa ja Portugalissa kynnys on jo käytännössä ylitetty edellä kuvatun tilanteen vuoksi. Kummallakaan jäsenvaltiolla ei ole enää käytettävissään varauksia muiden 16 artiklassa tarkoitettujen toimenpiteiden toteuttamiseksi 31. joulukuuta 2006 saakka.

[4] Korvaukset toiminnan tilapäisestä lopettamisesta jos tapahtuu ennakoimaton tapahtuma, jos kalastussopimusta ei uusita tai se keskeytetään taikka jos ehtymisvaarassa olevia kalavaroja varten otetaan käyttöön elvytyssuunnitelma, sekä rahalliset korvaukset, jos vahvistetaan teknisiä rajoituksia tiettyjen pyydysten ja pyyntimenetelmien käytölle.

Tämän vuoksi komissio ehdottaa lisäksi, että KOR:sta Marokon kalastussopimuksen alaisille aluksille 1. tammikuuta 2000 ja 30. kesäkuuta 2001 välisenä aikana myönnettävää rahoitusosuutta ei oteta huomioon kyseessä olevassa kynnyksessä.

Asetuksen (EY) N:o 2792/1999 16 artiklassa tarkoitettuihin toimenpiteisiin myönnettävät KOR:n määrärahat jaetaan uudelleen asianomaisissa rakenneohjelmissa ilman, että KOR:n kokonaismäärärahoja lisätään tai rakennetta vuositasolla muutetaan. Tällä lainsäädäntöehdotuksella ei ole vaikutusta yhteisön talousarvioon.

2001/0035 (CNS)

Ehdotus NEUVOSTON ASETUS kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 tietyistä säännöksistä poikkeamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen [5],

[5] EYVL C [...], [...], s. [...].

ottaa huomioon Euroopan parlamentin lausunnon [6],

[6] EYVL C [...], [...], s. [...].

ottaa huomioon talous- ja sosiaalikomitean lausunnon [7],

[7] EYVL C [...], [...], s. [...].

sekä katsoo seuraavaa:

(1) Asetuksessa (EY) N:o 2792/1999 [8] vahvistetaan kalatalousalan rakenteellisia toimia koskevat yksityiskohtaiset säännöt ja edellytykset. Asetuksen 16 artiklassa vahvistetaan erityisesti edellytykset, joiden mukaan jäsenvaltiot voivat myöntää kalatalouden ohjauksen rahoitusvälineestä (KOR) myönnettävällä tuella korvauksia kalastajille ja alusten omistajille toiminnan tilapäisestä lopettamisesta, jos kalastussopimusta ei uudisteta tai jos se keskeytetään.

[8] EYVL L 337, 30.12.1999, s. 10.

(2) Marokon kanssa tehtyä kalastussopimusta ei uudistettu, joten sen voimassaolo päättyi 30 päivänä marraskuuta 1999. Tällä oli niin huomattavia sosiaalisia ja taloudellisia vaikutuksia, että on aiheellista pidentää kyseisten korvausten myöntämisen enimmäiskestoa, jotta asianmukaisten alusten toimintasuunnan muuttamista koskevat, komission 30 päivänä lokakuuta 2000 hyväksymät [9] suunnitelmat voidaan panna täytäntöön.

[9] Marokon vesillä pyytävien Espanjan ja Portugalin alusten toimintasuunnan muuttamista koskevista suunnitelmista 30 päivänä lokakuuta 2000 tehdyt komission päätökset C(2000)3059 ja C(2000)3060.

(3) KOR:sta 1 päivästä tammikuuta 2000 kalastajille ja alusten omistajille, joita kyseinen tilanne koskee, myönnetty rahoitusosuus on niin huomattava, että asetuksen (EY) N:o 2792/1999 16 artiklan mukainen KOR:n määrärahojen loppumäärä ei riitä asianomaisten jäsenvaltioiden rakenneohjelmissa tältä osin 31 päivään joulukuuta 2006 saakka muiden toimenpiteiden toteuttamiseen. Näissä olosuhteissa on aiheellista poiketa saman artiklan 3 kohdassa tarkoitetuista kynnyksistä muuttamatta kuitenkaan kyseisille ohjelmille vahvistettuja KOR:n kokonaismäärärahoja.

(4) Tämän vuoksi olisi poikettava eräistä asetuksen (EY) N:o 2792/1999 säännöksistä,

ON ANTANUT TÄMÄN ASETUKSEN:

1 artikla

Poiketen asetuksen (EY) N:o 2792/1999 säännöksistä yhteisön aluksille, jotka ovat Marokon kalastussopimuksen alaisia ja joita koskevat komission 30 päivänä lokakuuta 2000 tekemillä päätöksillä C(2000)3059 ja C(2000)3060 hyväksymät suunnitelmat, voidaan myöntää kyseisen asetuksen 16 artiklan 1 kohdan b alakohdassa tarkoitettuja korvauksia 30 päivään kesäkuuta 2001.

KOR:n rahoitusosuutta 1 päivän tammikuuta 2000 ja 30 päivän kesäkuuta 2001 välisenä aikana tämän artiklan ensimmäisessä alakohdassa tarkoitetuille toimenpiteille ei oteta huomioon asetuksen (EY) N:o 2792/1999 16 artiklan 3 kohdan ensimmäisessä alakohdassa tarkoitetuissa kynnyksissä.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2001.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja